Jens Stoltenberg , framkvæmdastjóri NATO , segir að samskipti NATO og Rússa séu erfiðari núna en nokkru sinni frá því að kalda stríðinu lauk . „ Segja má réttilega að samskipti NATO við Rússa séu erfiðari núna en þau hafa nokkru sinni verið síðan í lok kalda stríðsins , “ sagði Stoltenberg við CNN-sjónvarpsstöðina fimmtudaginn 3. ágúst . Rekja mætti ástandið til tilrauna Rússa frá árinu 2014 til að grafa undan stöðugleika í Úkraínu . Stoltenberg sagði : „ Við lok kalda stríðsins vonuðum við að tækist að þróa náið samstarf við Rússa . Ólögmæt innlimun þeirra á Krímskaga árið 2014 og stöðugar tilraunir þeirra síðan til að grafa undan stöðugleika í austurhluta Úkraínu hefur hins vegar orðið til þess að samskipti NATO og Rússa hafa versnað umtalsvert . “ Stoltenberg sagði að samhliða því sem NATO brygðist við aukinni árásarhneigð Rússa vildi bandalagið ræða við fulltrúa rússneskra stjórnvalda um leiðir til að bæta samskiptin , það fylgdi tvíþættri stefnu „ varna og viðræðna “ . Framkvæmdastjórinn sagði : „ Á meðan við höldum styrk okkar og allir sjá hvað fyrir okkur vakir getum við einnig átt pólitískar viðræður við Rússa í von um að komast hjá stigmögnun og nýju köldu stríði . “ Miðvikudaginn 2. ágúst tók Mike Pence , varaforseti Bandaríkjanna , þátt í leiðtogafundi ríkja við Adría-haf í Svartfjallalandi . Þar sagði hann meðal annars : „ Eins og þið allir vitið halda Rússar áfram að reyna að breyta alþjóðlegum landamærum með valdi hér í Vestur-Balkanlöndunum . “ Fundinn sátu ríkisoddvitar fjögurra NATO-ríkja : Svartfjallalands , Króatíu , Albaníu og Slóveníu auk fulltrúa frá Serbíu , Bosníu , Makedóníu og Kosovó . Degi síðar , fimmtudaginn 3. ágúst , sagði talsmaður rússneska utanríkisráðuneytisins að Bandaríkjamenn fylgdu „ frumstæðri hugmyndafræði frá tíma kalda stríðsins “ með því að tala illa um Rússa .